12 beboere på plejecentret Sølund i Københavns Kommune er afgået ved døden efter at være blevet smittet med coronavirus.

Det oplyser Sundheds- og Omsorgsforvaltningen i Københavns Kommune til DR.

En sundhedsfaglig gennemgang viser, at halvdelen af disse dødsfald formentlig ville være sket under alle omstændigheder inden for kort tid. Social- og sundhedsforvaltningen, Københavns Kommune

- Det et ikke muligt at afgøre med sikkerhed, om de konkrete dødsfald er sket som følge af smitte med Covid-19, om borgerne er døde som følge af anden sygdom og svækkelse, eller om Covid-19 har været en medvirkende årsag, lyder det i udtalelsen.

- Men en sundhedsfaglig gennemgang viser, at halvdelen af disse dødsfald formentlig ville være sket under alle omstændigheder inden for kort tid på grund af flere konkurrerende sygdomme.

Københavns Kommune oplyser i en udtalelse, at beboerne er blevet smittet i perioden fra 17. marts til og med 16. april. Det seneste dødsfald blev registreret den 11. april.

Ifølge Sundheds- og omsorgsborgmester i Københavns Kommune, Sisse Marie Welling (SF), kom smitten ind på plejehjemmet, før der blev lukket ned for besøg fra pårørende midt i marts.

- Sølund er vores største plejecenter i København, og desværre var smitten allerede kommet indenfor, da vi konstaterede det første tilfælde, siger hun.

I alt er 18 beboere på fire forskellige plejehjem i Københavns Kommune døde med coronavirus. Det tal er inklusive de 12 afdøde bebore på Sølund.

15 smittede medarbejdere

Også en række medarbejdere på plejehjemmet, der er et af Københavns største, er blevet konstateret smittet. I alt er der tale om 15 ud af 220 medarbejdere på plejecenter Sølund, der er testet positive for smitte med coronavirus.